
   Valorile sunt ceea ce e important pentru noi. Ele creează motivație, motivația noastră înainte să facem orice, și tot ea ne determină să ajungem la comportament. Conținutul specific al valorilor determină o reacție naturală începută din copilărie, manifestată prin lucruri și evenimente, prin comportamente de atracție sau respingere, față de acestea.
   Educația reprezintă factorul primordial în transmiterea valorilor încă de la cea mai fragedă vârstă.
   Educația timpurie este considerată piatra de temelie în formarea, dezvoltarea și orientarea pe scara valorică a preșcolarilor, ea fiind perioada care aduce schimbări majore în viața acestora.
   Scopul educației în spiritul valorilor este acela de a le cunoaște și de a le valorifica. Acest proces de raportare a valorii determină formarea atitudinilor, a conduitei personale, a comportamentului, și de aceea este important să înceapă din copilăria timpurie.
   Sistemul de valori pe care-l formează preșcolarii este rezultatul colaborării celor trei factori primordiali: familia, grădinița, societatea.
   Astfel, părinții sunt cei care contribuie la construirea primului set de valori. În familie copiii învață să deosebească binele de rău, să respecte adevărul, să-și formeze gustul pentru frumos, să-și însușească anumite reguli și norme de comportament. 
   Cadrul didactic are un rol important în transmiterea valorilor. Așadar, dacă profesorul are aceste valori și le respectă, cu siguranță le va transmite mai departe și copiilor.
   În perioada educației timpurii, accentul cade pe însușirea valorilor educației grupate pe domenii de cunoaștere urmărind realizarea educației estetice, moral-civică, educația pentru sănătate, educația rutieră.
   Manifestările artistice (spectacole, festivaluri, expoziții) au ca scop promovarea valorilor etice și morale locale, naționale, în rândul copiilor, cadrelor didactice și a părinților. Prin participarea la aceste concursuri preșcolarii au promovat valori precum frumosul, tradiția, dragostea. Participând la spectacole ce țin de tradițiile locale, copiii vor învăța despre semnificațiile acestor tradiții și cu siguranță că în sufletele copiilor se vor forma aceste valori importante: iubirea, frumosul, traditiile, respectul.
   În cadrul unei excursii copiii au promovat valori cum ar fi dragostea de natură, respectul față de natură și animale, prietenia și răbdarea. Toți copiii iubesc plimbările și de aceea profitând de acest lucru, putem să-i învățăm pe cei mici reguli ale comportamentului ce sunt necesare protejării naturii, a animalelor sălbatice, putem cultiva exemple de bune practici ce stau la baza prețuirii naturii dezvoltând valori precum înțelegerea, respectul, prețuirea.
   În concluzie, putem afirma că educația timpurie reprezintă modalitatea prin care sunt transmise cu ajutor, valorile încă de la cea mai fragedă vârstă. Profesorul de învățământ preșcolar joacă un rol foarte important în promovarea valorilor la cei mici.
   Educația bazată pe valori, reprezintă un instrument care nu ne oferă numai o profesie, ci ne ajută să ne cunoaștem pe noi înșine, să ne cunoaștem limitele pe care le avem, pentru a le putea depăși.

